Diari Oficial de la Generalitat Valenciana


Sumari del DOGV 3640, del 07-12-1999 (1999/10113)

ACORD de 23 de novembre de 1999, del Govern Valencià, pel qual es declara d'interès comunitari la sol·licitud, pel procediment extraordinari de l'article 20 de la Llei 4/1992, del Sòl no Urbanitzable, per a la instal·lació d'un celler per a l'elaboració, criança, envelliment i embotellat de vi, a la finca Hoya de Cadenas, del terme municipal d'Utiel.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3640

Data del DOGV
:   07-12-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10668


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 23 de novembre de 1999, del Govern Valencià, pel qual es declara d'interès comunitari la sol·licitud, pel procediment extraordinari de l'article 20 de la Llei 4/1992, del Sòl no Urbanitzable, per a la instal·lació d'un celler per a l'elaboració, criança, envelliment i embotellat de vi, a la finca Hoya de Cadenas, del terme municipal d'Utiel. [1999/X10178]
  
El Govern Valencià, en la reunió del dia 23 de novembre de 1999, adoptà l'acord següent:
  
Vist l'expedient promogut pel senyor José María Gandia Perales, en representació de l'entitat mercantil Vicente Gandia Pla, SA, relatiu a la declaració d'interès comunitari pel procediment extraordinari de l'article 20 de la Llei 4/1992, del Sòl no Urbanitzable (en avant LSNU), per a la instal·lació d'un celler per a l'elaboració, criança, envelliment i embotellat de vi, a la finca Hoya de Cadenas, parcel·les 819 i 822, polígon 11, del terme municipal d'Utiel, i de conformitat amb els següents,
  
Antecedents de fet
  
Primer. El dia 28 d'octubre de 1998 tingué entrada en la Comissió Territorial d'Urbanisme de València la sol·licitud formulada per la mercantil Vicente Gandia Pla, SA. Es va presentar documentació complementària amb data 24 de novembre de 1998.
  
El dia 12 de novembre de 1998 se sol·licità informe al Servei d'Explotació (Vies i Obres) de la Diputació de València, i a l'Oficina del Pla de Carreteres de la Conselleria d'Obres Públiques, Urbanisme i Transports (en avant COPUT), amb data 2 de desembre de 1998. Se sol·licità emissió d'Estudi d'Impacte Ambiental a la Conselleria de Medi Ambient, en data 2 de desembre de 1998.
  
El dia 2 de desembre de 1998 es revisà la documentació presentada i es donà audiència a l'Ajuntament d'Utiel i municipis de la zona (Fuenterrobles i Caudete de las Fuentes).
  
Amb data 16 de novembre es donà audiència a la Subdirecció Territorial d'Agricultura, Direcció General de Transports (COPUT), Conselleria d'Economia i Hisenda, Subdirecció Territorial de Medi Ambient i Servei Territorial d'Indústria.
  
S'han rebut els següents informes:
  
Ajuntament d'Utiel, emés en data 14 de desembre de 1998, informa que no existeix inconvenient.
  
Carreteres de la COPUT, de data 3 de febrer de 1999, informa que no afecta la xarxa de carreteres de la Comunitat Valenciana.
  
Carreteres de la Diputació, emés amb data 23 de març de 1999, en sentit desfavorable fins que no es presente documentació en què s'indique el punt de connexió amb la carretera de la Diputació, per si necessitara reforma de l'accés i les seues condicions. El 12 de juliol de 1999, s'emet nou informe favorable perquè l'activitat no afecta cap viari ni zones d'influència de titularitat d'aqueixa Administració.
  
Segon. El 13 de gener de 1999, el conseller d'Obres Públiques, Urbanisme i Transports resolgué admetre a tràmit l'expedient de referència, i va ordenar la submissió de l'expedient al tràmit d'informació pública pel termini de 20 dies, simultàniament amb la convocatòria per a la presentació d'iniciatives alternatives a la que ha originat el procediment.
  
A aquest respecte, es publicaren sengles anuncis en el Diari Oficial de la Generalitat Valenciana, de 8 de febrer de 1999 (núm. 3.429), i en el diari Las Provincias de la mateixa data. No s'ha presentat al·legació ni cap alternativa en l'expedient, segons s'acredita en la diligència emesa per la cap de Negociat del Registre dels serveis territorials d'Urbanisme de 15 de març de 1999.
  
Tercer. La documentació presentada consta de memòria informativa, memòria justificativa, ordenances reguladores de l'actuació integral, annexos relatius als distints informes sol·licitats, estudi d'impacte ambiental i plans d'ordenació i informació.
  
Quart. El 18 de maig de 1999, el director general per al Desenvolupament Sostenible (Conselleria de Medi Ambient), emeté declaració d'impacte ambiental, en la qual l'estima acceptable, només als efectes ambientals, però la subjecta a certes condicions.
  
Cinqué. La Comissió Informativa de la Comissió Territorial d'Urbanisme de València en data 24 de juny de 1999, informà favorablement l'aprovació d'aquesta declaració d'interés comunitari pel procediment extraordinari en sòl no urbanitzable del terme municipal d'Utiel.
  
Sisé. El conseller d'Obres Públiques, Urbanisme i Transports en data 4 d'agost de 1999 informà favorablement aquesta declaració d'interès comunitari.
  
Fonaments de dret
  
Primer. Constitueix l'objecte d'aquest expedient l'ordenació i definició d'ús i aprofitament urbanístic del projecte per a la instal·lació d'un celler per a l'elaboració, criança, envelliment i embotellat de vi, a realitzar en quatre fases, amb un termini màxim de cinc anys.
  
La instal·lació es pretén ubicar sobre una parcel·la de 77.850 m², que se separa de la finca Hoya de Cadenas, i té en el seu interior una finca rústica de 1.500 m², que data de l'any 1729. Es preveu una superfície construïda d'11.455 m² d'acord amb el següent pla d'etapes:
  
- En la primera fase es construirà un edifici per a control d'accés i serveis, un edifici per a celler d'elaboració i emmagatzematge, un edifici per a criança i envelliment, i una nau per a ús agrícola, amb un total de 5.255 m².
  
- En la segona fase es preveu un edifici per a embotellat de 2.100 m².
  
- En la tercera fase es realitzarà l'ampliació de l'edifici de serveis, l'ampliació del celler d'elaboració i emmagatzematge i l'ampliació del celler de criança, amb un total de 2.100 m².
  
- La quarta fase consistirà en l'ampliació de l'edifici per a embotellat, de 2.000 m².
  
La resta de la parcel·la tindrà una superfície urbanitzada de 14.125 m², i es destinen a espais lliures i enjardinats 52.270 m².
  
Es tracta, per tant, d'una actuació que supera els 40.000 m² de parcel·la ocupada, i els 8.000 m² de construcció, per la qual cosa l'envergadura d'aquesta, de conformitat amb l'article 20 de la LSNU, i atès que es planteja com una actuació integrada d'especial importància, fa que la tramitació correcta siga la pròpia de la declaració d'interès comunitari pel procediment extraordinari. Es justifica la seua ubicació en sòl no urbanitzable, tant per l'interessat com per l'informe municipal, en la seua no procedència per a instal·lar-se en sòl urbà o urbanitzable atesa la grandària de la parcel·la i les característiques industrials, així com la vinculació entre els processos productius i els cultius propis de l'elaboració de vins.
  
Segon. Respecte al procediment, s'han observat en aquest cas les prescripcions legals que exigeix la citada Llei del Sòl no Urbanitzable. La documentació de l'expedient està completa en els termes requerits en l'article 20, segon paràgraf, de la referida Llei i la legislació d'impacte ambiental.
  
Tercer. L'actuació integral projectada, per les seues pròpies dimensions, constitueix un element influent en l'estructura territorial. Es proposa el seu emplaçament a uns 100 km de València, a la zona de la denominació d'origen Utiel-Requena. El procés d'elaboració exigeix que el temps transcorregut des de la recol·lecció i el processat de la verema siga el mínim possible, per la qual cosa s'opta per la ubicació del celler dins de la finca, en la qual hi ha de 100 hectàrees de vinya. Tampoc no té cabuda, d'acord amb l'informe municipal, als sòls classificats com a urbà o urbanitzable, tant per la grandària de la parcel·la com per les característiques industrials d'aquesta.
  
L'accés a l'actuació es realitzarà per la carretera de Las Cuevas a Fuenterrobles, en un punt que dista uns 2 km de Las Cuevas. Es construeix un camí interior a la zona d'actuació d'uns 500 m que enllaça amb la carretera esmentada.
  
L'activitat es planteja com una actuació integral que resol en si mateixa el seu acoblament territorial, de forma que garanteix la solució dels serveis sense que, d'altra banda, s'ocasionen sobrecàrregues en el funcionament normal de les xarxes de serveis generals. En aquest punt es justifica:
  
Proveïment d'aigua per a ús industrial, s'efectuarà mitjançant canalització per terreny propi, des d'un pou situat a la finca matriu fins a un dipòsit regulador, des del qual es distribuirà per la xarxa interior mitjançant grup de pressió. L'aigua per al consum humà serà embotellada.
  
Subministrament d'energia elèctrica, per mitjà de la prolongació de l'actual línia existent fins al nou centre de transformació, ampliant el contracte amb la subministradora.
  
Les aigües residuals es conduiran a una bassa d'homogeneïtzació-decantació que es construeix, incorporant-se al sistema de regatge, prèvia dilució, pel sistema de bombament. Les aigües del lavabo del personal es condueixen a una fossa de decantació-digestió, i el seu efluent a la d'homogeneïtzació anterior.
  
Quart. Respecte al règim de deures i cessions, d'acord amb l'article 20 de la Llei 4/92, la promotora ha assumit les càrregues i obligacions pròpies d'una adjudicatària de programa d'actuació urbanística. En aquest cas es planteja acollir-se a les possibilitats de substitució que permet la pròpia LSNU, i s'estableix el següent: sent la superfície calculada de cessió de 20.836 m², i aplicant el valor de mercat de 155 PTA/m², el preu del sòl de cessió ascendeix a la quantitat de 3.229.580 PTA.
  
Cinqué. A l'hora de definir l'adequació de l'actuació a l'ordenació territorial i urbanística cap tindre en compte els informes sectorials favorables de les administracions que es veuen afectades per l'actuació i principalment dels òrgans mediambientals, mitjançant la declaració d'impacte ambiental.
  
Sisé. El Govern Valencià és l'òrgan competent per a l'aprovació de l'ordenació i definició de l'ús i aprofitament urbanístic d'aquesta actuació integral, en virtut del que estableix en l'apartat segon de l'article 20 de la Llei 4/1992, de 5 de juny, del Sòl no Urbanitzable.
  
De conformitat amb el que s'ha establit en els preceptes legals citats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià,
  
ACORDA
  
Primer
  
L'aprovació definitiva de l'ordenació urbanística relativa a l'atribució d'ús i aprofitament sol·licitat per la mercantil Vicente Gandia Pla, SA, d'una actuació integral consistent en la instal·lació d'un celler per a l'elaboració, criança, envelliment i embotellat de vi, a la finca Hoya de Cadenas, parcel·les 819 i 822, polígon 11, en sòl no urbanitzable del terme municipal d'Utiel, com a actuació integral d'interès comunitari a desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
L'ordenació i declaració d'interès comunitari esmentada, així com l'adjudicació a què es fa referència en el següent apartat II, se subjectarà a les condicions especials establides en aquest acord.
  
L'aprovació de l'actuació integral portarà implícita, a efectes expropiatoris, la declaració d'interès social i de la necessitat d'ocupació dels terrenys que, conforme al projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o d'una part d'aquesta, la condició de beneficiari de l'expropiació, i serà a càrrec seu l'abonament dels preus justos a satisfer, amb independència de les obligacions assumides en el procediment d'aprovació de la seua iniciativa.
  
Segon
  
Adjudicar aquesta actuació integral en favor de l'entitat Vicente Gandia Pla, SA, a la qual s'atorga la legitimació necessària, als efectes de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació del celler esmentat.
  
Tercer
  
Condicionar i vincular la dita adjudicació i legitimació a què el promotor designat complisca i satisfaça, en la seua totalitat, totes les obligacions i càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?en favor de l'Ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interès comunitari que té per objecte.
  
Quart
  
El promotor haurà de garantir, davant de l'Ajuntament d'Utiel la correcta i puntual execució de la implantació en què consisteix aquesta actuació integral. La dita garantia financera i personal de promoció haurà de prestar-se mitjançant aval, fiança o dipòsit de valors, abans d'inici de les obres.
  
Cinqué
  
Tot canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
Sisé
  
L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, a comptar des de la seua publicació en el Diari Oficial de la Generalitat Valenciana, l'interessat no ha sol·licitat, en condicions d'obtindre-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports, a qui aquest acord confereix les facultats necessàries amb aqueix fi, previ expedient instruït amb l'audiència de l'interessat i de l'Ajuntament d'Utiel. La dita declaració, si es produïra, determinaria la suspensió temporal de la declaració d'interès comunitari d'aquesta actuació integral, fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, llicències i autoritzacions que siguen necessaris per a l'exercici lícit de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària presentada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la declaració d'impacte ambiental de 18 de maig de 1999. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació del referit celler.
  
Contra aquest acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptador des de l'endemà a la notificació d'aquest, d'acord amb allò que s'ha establit en els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de Règim de les Administracions Públiques i del Procediment Administratiu Comú; o bé, el recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquest, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjuí que puga interposar qualsevol altre recurs que estime oportú.
  
València, 23 de novembre de 1999
  
El conseller secretari del Govern Valencià, en funcions,